Kortlyste: kykNET-Rapport-Boekresensent van die jaar | Netwerk24
Kortlyste: kykNET-Rapport-Boekresensent van die jaar
26 Augustus 2020 11:54
Nadat die kortlyste vir die pryse in die kykNET-Rapport-Boekresensent van die jaar-kompetisie Woensdag bekend gemaak is, het die sameroeper, Bibi Slippers, gesê dit is 'n kopseer om die wenners aan te wys.
Dit is glo veral omdat die algehele gehalte van die inskrywings in die niefiksie-kategorie merkbaar beter as in vorige jare is.
Dié pryse gee erkenning aan uitnemende Afrikaanse resensies wat in 2019 verskyn het. Drie pryse word toegeken: Afrikaanse resensies oor Afrikaanse fiksie en niefiksie onderskeidelik, sowel as langer, tipies akademiese resensies.
"In beide die fiksie- en niefiksie-kategorieë is daar meer uitskieter-resensies as waarvoor ons op die kortlys kon plek maak. Daar is vanjaar nuwe resensente wat ons met hul sterk inskrywings verras het en verskeie gereelde resensente van wie meer as een inskrywing 'n aanspraakmaker op die prys was."
Die wenners word op 19 September aanlyn saam met die wenners van die kykNET-Rapport Boekpryse aangekondig. Die skakel na die aankondiging sal op kykNET en Rapportse Facebook-blaaie beskikbaar wees.
Dié jaarlikse pryse is ingestel om die belange van boeke en die leesgenot van boekliefhebbers te bevorder deur die wêreld van Afrikaanse boeke toeganklik te maak. Dit dien ook as aanmoediging om hoë standaarde in die Afrikaanse boekjoernalistiek te handhaaf.
Vanjaar se keurders was Slippers, ook boekjoernalis en digter; Jomarié Botha, joernalis en skrywer; en die regisseur, skrywer en joernalis Mercy Kannemeyer.
Die kortlyste is in alfabetiese volgorde soos volg:
• Jonathan Amid: 'Klikbek' verryk ons krimikorpus (oor Klikbek deur Sidney Gilroy, Rapport Weekliks, 29 September 2019)
• Willie Burger: "Kies 'n boek" (oor Die troebel tyd deur Ingrid Winterbach, Vrouekeur, 1 Februarie 2019)
• Nadine Petrick: Zola (oor Zola deur Johan Jack Smith, LitNet, 24 Oktober 2019)
• Marita van der Vyver: Benderoman is briljant (oor Lang pad onnetoe deur Nathan Trantraal en Jason Reynolds, Rapport Weekliks, 20 Januarie 2019)
Die aantal en gehalte van fiksie-inskrywings het aan vier resensente 'n plek op die fiksie-kortlys besorg.
• Sonja Loots: WAT sonder dié woorde maak mens soema vies (oor Woordeboek van die Afrikaanse taal Deel XV, Rapport Weekliks, 5 Julie 2019)
• Jean Meiring: Dit wat André Brink dryf (oor André P. Brink en Die spel van die liefde deur Leon de Kock, Rapport Weekliks, 19 Mei 2019)
• Bill Nasson: Moet ons die ABO nou liefs vir die romansiers los? (oor Rebel: Die lewe van kommandant Hans Lotter deur Chris Schoeman, Rapport Weekliks, 8 Desember 2019)
• Izak de Vries: LitNet Akademies-resensie-essay oor 1 Recce, die nag behoort aan ons deur Alexander Strachan, LitNet, 10 Januarie 2019
• Karen de Wet: LitNet-resensie oor Jan, Piet, Koos & Jakob deur Loftus Marais, LitNet, 15 Julie 2019
• Hein Willemse: LitNet Akademies-resensie-essay oor Verset en opbou deur JC Steyn – 'n Subteks van 'n Afrikaanse taalgeskiedenis, LitNet, 31 Oktober 2019